## Pravilnik o evidenciji uporabe poljoprivrednog zemljišta

### NN 87/2009 (21.7.2009.), Pravilnik o evidenciji uporabe poljoprivrednog zemljišta

MINISTARSTVO POLJOPRIVREDE, RIBARSTVA I RURALNOG RAZVOJA

2133

Na temelju članka 40. Zakona o poljoprivredi (»Narodne novine« br. 66/01 i 83/02), ministar poljoprivrede, ribarstva i ruralnog razvoja donosi

PRAVILNIK

O EVIDENCIJI UPORABE POLJOPRIVREDNOG ZEMLJIŠTA

Opća odredba

Članak 1.

Ovim Pravilnikom utvrđuju se uvjeti, sadržaj, način uspostave te vođenje evidencije uporabe poljoprivrednog zemljišta.

Pojmovnik

Članak 2.

Pojedini pojmovi u smislu ovoga Pravilnika imaju sljedeće značenje:

1. »ARKOD« je evidencija uporabe poljoprivrednog zemljišta.

2. »Digitalna ortofoto karta« (u daljnjem tekstu: DOF) je list karte sastavljen od jedne ili mozaika ortofotosnimki (središnji dio fotogrametrijske snimke preveden iz centralne ili druge poznate projekcije u ortogonalnu) jedinstvenog mjerila, s nanesenom pravokutnom koordinatnom mrežom, odgovarajućim kartografskim znacima, nadopunjen izvanokvirnim podacima.

3. »Digitalni katastarski planovi« (u daljnjem tekstu: DKP) su katastarski planovi dobiveni prevođenjem iz analognog u digitalni oblik po standardnom postupku te dobiveni katastarskom izmjerom odnosno tehničkom reambulacijom.

4. »Topografska karta« (u daljnjem tekstu: TK) je karta producirana sredstvima digitalne kartografije dostupna u analognom i digitalnom rasterskom obliku.

5. »Središnji registar prostornih jedinica« (u daljnjem tekstu: SRPJ) sadrži podatke o vrsti i imenu, identifikatoru, prikazu granica i izvoru podatka o granicama prostornih jedinica, podatke o prostornim jedinicama s kojima se povezuju, posebne podatke (status, sjedište i dr.) te vrstu, izvor i datum primjene.

6. »Digitalni model reljefa« (u daljnjem tekstu: DMR) numerički je zapis položajno i visinski određenih točaka i geometrijskih elemenata koji prikazuju reljef zemljišta i iz njih izračunat matematički model površine Zemlje (digitalni model visina).

7. »ARKOD parcela« je neprekinuta površina poljoprivrednog zemljišta koju obrađuje samo jedno poljoprivredno gospodarstvo, klasificirana obzirom na vrstu uporabe zemljišta.

8. »Fotointerpretacija« je postupak vizualizacije poljoprivrednih površina na DOF-u prilikom čega se određuju granice ARKOD parcela.

9. »Inicijalni sloj« sadrži podatke o uporabi poljoprivrednog zemljišta dobivene metodom fotointerpretacije na DOF-u, prije konzultacija s poljoprivrednicima.

10. »Predstavnici poljoprivrednog gospodarstva« su nositelj poljoprivrednog gospodarstva, član ili odgovorna osoba.

Oblik, način uspostave i vođenja evidencije uporabe poljoprivrednog zemljišta

Članak 3.

(1) Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija) uspostavlja i vodi evidenciju uporabe poljoprivrednog zemljišta (u daljnjem tekstu: ARKOD) u digitalnom grafičkom obliku.

(2) ARKOD se uspostavlja i vodi za cijelo područje Republike Hrvatske.

(3) Upis u ARKOD obvezan je za poljoprivredna gospodarstva upisana u Upisnik poljoprivrednih gospodarstava.

(4) Upis u ARKOD vrši se u uredima Agencije.

(5) Postupak upisa iz prethodnog stavka, Agencija može delegirati.

Sadržaj ARKOD-a

Članak 4.

(1) ARKOD sadrži sljedeće podatke:

1. Podaci o ARKOD parceli:

– identifikacijski broj (ID) ARKOD parcele

– vrsta uporabe zemljišta sa pripadajućom šifrom

– naziv ARKOD parcele

– površina ARKOD parcele

2. Podaci o posjedniku:

– matični identifikacijski broj poljoprivrednog gospodarstva (MIBPG)

– osobni podaci

3. Prostorni podaci:

– DOF u mjerilu 1:5 000

– Inicijalni sloj

– DKP

– DMR u mjerilu 1:5 000

– Podaci iz SRPJ

– TK u mjerilu 1:25 000

(2) Izradu i održavanje podataka iz stavka 1. točke 3. (osim DOF-a u mjerilu 1:5000 i inicijalnog sloja) ovog članka, obavlja Državna geodetska uprava.

Dostupnost ARKOD-a

Članak 5.

(1) Podaci iz ARKOD-a, osim podataka čiju izradu i održavanje obavlja Državna geodetska uprava, su javni i dostupni na internet stranicama Agencije.

(2) Podaci iz stavka 1. ovog članka odnose se na:

– atributne podatke o ARKOD parceli iz članka 4. stavka 1. točke 1. ovoga Pravilnika

– prostorne podatke iz članka 4. stavka 1. točke 3. podtočaka 1., 2. i 4. ovoga Pravilnika

Utvrđivanje vrste uporabe poljoprivrednog zemljišta

Članak 6.

Za utvrđivanje vrste uporabe poljoprivrednog zemljišta koristi se Šifrarnik iz Priloga ovoga Pravilnika.

Jedinica upisa i najmanje površine

Članak 7.

(1) Osnovna jedinica upisa u ARKOD je ARKOD parcela.

(2) ARKOD obuhvaća sve ARKOD parcele sa površinom jednakom ili većom od 500 m².

(3) Izuzetak su površine pod staklenicima/plastenicima čija najmanja površina može biti 50 m².

Metoda dobivanja podataka o uporabi
poljoprivrednog zemljišta

Članak 8.

(1) Podaci o ARKOD parcelama dobivaju se na temelju izjave predstavnika poljoprivrednog gospodarstva korištenjem pomoćnih podataka, uz pomoć programske podrške koja omogućuje vizualizaciju poljoprivrednih površina na DOF-u i određivanje granica ARKOD parcela.

(2) Pomoćni podaci iz stavka 1. ovog članka su:

– DKP

– TK

– DMR

– SRPJ

– Podaci iz Upisnika poljoprivrednih gospodarstava

– Inicijalni podaci

(3) Nakon određivanja granica ARKOD parcela uz pomoć programske podrške, unose se atributni podaci iz članka 4. ovoga Pravilnika.

Zapisnik

Članak 9.

(1) Na temelju izjave iz čl. 8. st. 1. ovoga Pravilnika, Agencija sastavlja zapisnik.

(2) Svojim potpisom na zapisniku, predstavnici poljoprivrednog gospodarstva potvrđuju istinitost unesenih podataka.

(3) Poljoprivredno gospodarstvo može biti naknadno pozvano na usklađivanje (izmjenu) podataka.

Preklapanje ARKOD parcela

Članak 10.

(1) Ukoliko se predstavnik poljoprivrednog gospodarstva izjasnio da koristi parcelu koja je već pridružena drugom poljoprivrednom gospodarstvu, činjenica o istom se evidentira u Zapisniku iz članka 9. ovog Pravilnika, s napomenom »ARKOD parcela u preklapanju«.

(2) Poljoprivredna gospodarstva kojima su evidentirana preklapanja ARKOD parcela, pozivaju se naknadno na usklađivanja granica između spornih ARKOD parcela.

(3) Ukoliko poljoprivredna gospodarstva ne usklade sporne parcele, iste se neće pridružiti niti jednom gospodarstvu do trenutka usklađenja.

Kontrola/provjera podataka

Članak 11.

(1) Radi točnosti podataka u ARKOD-u, obavlja se kontrola na terenu za 10% ARKOD parcela.

(2) Uzorak za provođenje kontrole na terenu odabire se na temelju analize rizika.

(3) Kontrolu na terenu obavlja Agencija.

(4) Agencija o planiranom izlasku na teren obavještava telefonski putem poljoprivredno gospodarstvo najmanje dva dana unaprijed.

(5) Nakon obavljenog mjerenja (kontrole) na terenu, podaci se provjeravaju u uredu i prenose u ARKOD.

Metode provođenja kontrole na terenu

Članak 12.

(1) Prilikom obavljanja kontrole na terenu, djelatnici Agencije koriste se kartama koje prethodno sami pripremaju u uredu za svako poljoprivredno gospodarstvo.

(2) Za obavljanje kontrole na terenu koriste se GPS uređaji.

(3) Djelatnik Agencije koji provodi kontrolu na terenu mora fotografirati ARKOD parcele na kojima je izvršio kontrolu, s više pozicija.

(4) Prilikom provođenja kontrole na terenu, obavezna je prisutnost predstavnika poljoprivrednog gospodarstva.

(5) Nakon obavljene kontrole na terenu, sastavlja se zapisnik.

Promjene u ARKOD-u

Članak 13.

(1) Promjene u ARKOD-u mogu inicirati:

1. poljoprivredna gospodarstva ukoliko je došlo do promjene granica ARKOD parcela ili vrste uporabe poljoprivrednog zemljišta

2. Agencija prilikom zanavljanja DOF-a, pri čemu su ustanovljena odstupanja

3. Agencija temeljem rezultata provedene kontrole na terenu, ukoliko su ustanovljena odstupanja

(2) Promjene iz stavka 1. točke 1. ovoga članka, poljoprivredna gospodarstva dužna su prijaviti Agenciji u roku od 30 dana od nastanka.

Stupanje na snagu

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/1

Urbroj: 525-4-09-2

Zagreb, 16. srpnja 2009.

Ministar
Petar Čobanković, v. r.

PRILOG

ŠIFRARNIK SA VRSTAMA UPORABE POLJOPRIVREDNOG ZEMLJIŠTA

|  |  |  |
| --- | --- | --- |
| ŠIFRA | VRSTA UPORABE ZEMLJIŠTA | OPIS I KARAKTERISTIKE |
| 200 | Oranica | Poljoprivredno zemljište obrađeno radi proizvodnje usjeva. Parcele uglavnom karakterizira homogenost područja i pravilan oblik. |
| 210 | Staklenici na oranici | Oranice na kojima se nalaze staklenici (od stakla i plastike). |
| 300 | Trajni travnjak | Poljoprivredno zemljište na kojem se uzgaja trava ili druga biljna krma na prirodan način (samonikla) ili kultivacijom (zasijana) i koje nije uključeno u izmjenu usjeva (plodored) na poljoprivrednom gospodarstvu, u razdoblju od pet godina ili više. Trajni travnjaci se mogu koristiti ili za ispašu životinju i/ili proizvodnju krmnog bilja (livade, pokošena trava). Uglavnom u planinskim područjima travnjaci mogu biti ekstenzivni, djelomično prekriveni grmljem ili drvećem. Često su vidljivi putevi kojima se kreću životinje ili čak same životinje na zemljištu koje se koristi za ispašu životinja ili plastevi sijena na pokošenom zemljištu. |
| 310 | Livada | Umjetno zasnovani travnjak koji se koristi samo za proizvodnju krmiva (košenjem trave) i nalazi se u sustavu plodoreda. |
| 320 | Pašnjak | Trajni travnjak koji se koristi za ispašu životinja ili alternativno i za ispašu životinja i proizvodnju krmiva i nije u sustavu plodoreda. |
| 400 | Trajni nasadi | Nasadi koji nisu uključeni u plodored i koji su različiti od trajnih travnjaka, a zauzimaju zemljište u razdoblju od 5 godina ili dulje. |
| 410 | Vinograd | Poljoprivredno zemljište zasađeno vinovom lozom. Vinograde najčešće karakterizira pravilna struktura redova. |
| 420 | Voćnjak | Poljoprivredno zemljište zasađeno maslinama, voćem ili orašastim drvenastim vrstama. |
| 421 | Maslinik | Poljoprivredno zemljište zasađeno maslinama. Intenzivne maslinike karakterizira pravilna struktura pojedinačnih stabala, dok ekstenzivni maslinici mogu sadržavati praznine ili je njihova struktura relativno nepravilna. |
| 422 | Voćne vrste | Poljoprivredno zemljište zasađeno voćnim vrstama (npr, jabuke, kruške, šljive itd.). Intenzivne voćnjake karakterizira pravilna struktura pojedinačnih stabala, dok ekstenzivni voćnjaci mogu sadržavati praznine ili je njihova struktura relativno nepravilna. Unutar i uokolo intenzivnih voćnjaka se često nalaze trake (za manevriranje poljoprivredne mehanizacije). |
| 423 | Citrusi | Poljoprivredno zemljište zasađeno citrusima (limun, grejp, naranča, mandarina). |
| 424 | Orašaste vrste | Poljoprivredno zemljište zasađeno orašastim drvenastim vrstama (npr. orah, lješnjak, pistacija itd.) |
| 490 | Mješoviti trajni nasadi | Poljoprivredno zemljište zasađeno mješovitim trajnim nasadima kada je teško ocrtati njihove granice na ortofoto kartama (npr. nekoliko redova vinove loze i maslina). |
| 500 | Mješovito korištenje zemljišta | Poljoprivredno zemljište sa mješovitim korištenjem zemljišta (npr. mješovita mala polja obradivog zemljišta, trajnih travnjaka i maslina u naseljenom području) |
| 900 | Ostale vrste korištenja zemljišta | Ostale vrste korištenja zemljišta (npr. plantaže brzorastućih vrsta ili uzgajališta). |

Pravilnik, NN 87/2009-2133